
Fixációs pontok vizsgálata monó, illetve sztereó képmegjelenítés esetében

Egy kép már keletkezésekor az optikai rendszer, a CCD chip, illetve jelfeldolgozó, tömörítő eljárások számos hibalehetőségét hordozza magában, melyek a szemlélő számára zavaróak lehetnek. A kép egyes részei azonban különböző mértékben kerülnek a figyelem középpontjába, ezáltal a különböző képterületeken bekövetkezett hasonló mértékű torzulások az ember számára kialakult képminőség érzetet különböző mértékben befolyásolják.
A képminőség értékelésben több minőség-értékelő jelzőszám áll rendelkezésre monó képekre, mely automatikusan próbálja a képeken bekövetkezett torzulás ember által érzékelt mértékét kifejezni. A 3D technikák rohamos terjedésével azonban előtérbe kerül a sztereó képek tömörítésének, illetve minőség értékelésének kérdése. A képminőség értékelő jelzőszámok kialakításánál elsődleges kérdés, az ember számára fontos képrészletek (sajátságos pontok) megállapítása, ahol a torzulásokra a szemlélő érzékenyebben reagálhat. A jelzőszámok sztereó képekre való alkalmazhatóságának ez által feltétele, hogy a sajátságos pontokon a képmegjelenítési mód változása ne nagymértékben változtasson.
Az ember számára fontos területek a képen sok különböző tényezőtől függnek – a nézési időtől, előképzettségtől, szituációtól – pl. egészen másképp tekintünk meg egy képet egy keresési feladat esetén, mint ha csak vágóképként van jelen. E dolgozatban célunk a kép jellemzőitől függő tényezők vizsgálata, különös tekintettel a diszparitás szerepére, mely a két dimenzióban látott (monó) képhez képest, sztereó esetben többlet információként jelenik meg.
Dolgozatomban áttekintem a jelenleg alkalmazott képminőség értékelő jelzőszámokat, valamint bemutatom jelenleg is folyó kutatásunkat, melynek célja a monó és sztereó képmegjelenítés esetén a tapasztalható fixációs pontok összehasonlítása, különbségek keresése a két képmegjelenítési mód között a szemlélő számára fontos terültek tekintetében. A kutatás során két pszichovizuális kísérletet dolgoztunk ki, mely kísérletek során a résztvevőknek monó illetve sztereó módon természetes, illetve mesterségesen generált képeket jelenítettünk meg, mialatt a szemmozgást nyomon követve a nézett területekre következtettünk. Az eredményül kapott nézettségi mintákat (fixációs pontokat) statisztikai értelemben hasonlítottuk össze – célunk különbségek feltárása a monó illetve sztereó eredmények között.



